钦定古今图书集成/理学汇编/文学典/第001卷 > 晋葛洪抱朴子 > 《辞义》
## 钦定古今图书集成/理学汇编/文学典/第001卷 > 晋葛洪抱朴子 > 《辞义》

或曰：“乾坤方圆，非规矩之功；三辰摛景，非莹磨之力；
春华粲焕，非渐染之采；茝蕙芬馥，非容气所假。”知夫
至贞，贵乎天然也。义以罕觌为异，辞以不常为美。而
历观古今属文之家，鲜能挺逸丽于毫端，多斟酌于
前言，何也？《抱朴子》曰：“清音贵于雅韵克谐，著作珍乎
判微析理。故八音形器异而锺律同，黼黻文物殊而
五色均，徒闲涩有主宾，妍𧈪有步骤。”是则总章无常
曲，火庖无定味。夫梓豫山积，非班匠不能成机巧；众
书无限，非英才不能收膏腴。何必寻木千里，乃构大
厦，鬼神之言，乃著篇章乎？五味舛而并甘，众色乖
而皆丽。近人之情，爱同憎异，贵乎合己，贱于殊途。夫
文章之体，尤难详赏，苟以入耳为佳，适心为快，鲜知
忘味之九成，《雅》《颂》之风流也。所谓“考盐梅之咸酸，不
知大羹之不致”，明飘飖之细巧，蔽于沈深之弘邃也。
其英异宏逸者，则罗网乎元黄之表；其拘束龌龊者，
则羁绁于笼罩之内。振翅有利钝，则翔集有高卑；骋
迹有迟迅，则进趋有远近。驽锐不可胶柱调也。文贵
丰赡，何必称善如一口乎？不能拯风俗之流，遁世涂
之凌夷，通疑者之路，赈贫者之乏，何异《春华》不为肴
粮之用，《茝蕙》不救冰寒之急？古诗刺过失，故有益而
贵；今诗纯虚誉，故有损而贱也。属笔之家，亦各有
病，其深者则患乎譬烦言冗，申诫广喻，欲弃而惜，不
觉成烦也。其浅者则患乎妍而无据，证援不给，皮肤
鲜泽，而骨“鲠迥弱也。繁华𬀩煜，则并七曜以高丽，沈
微沦妙，则侪元渊之无测。人事靡细而不浃，王道无
微而不备，故能身贱而言贵，千载弥彰焉。